KOMISSION TÄYTÄNTÖÖNPANOPÄÄTÖS (EU) 2020/1479,

annettu 14 päivänä lokakuuta 2020,

prioriteettiluettelojen vahvistamisesta verkkosääntöjen ja suuntaviivojen laatimista varten sähköalalla vuosiksi 2020–2023 ja kaasualalla vuodeksi 2020

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 715/2009 (1) ja erityisesti sen 6 artiklan 1 kohdan,

ottaa huomioon sähkön sisämarkkinoista 5 päivänä kesäkuuta 2019 annetun Euroopan parlamentin ja neuvoston asetuksen (EU) 2019/943 (2) ja erityisesti sen 59 artiklan 3 kohdan,

sekä katsoo seuraavaa:

(1) Täysin yhdennetyt energian sisämarkkinat edellyttävät verkkosääntöjen ja suuntaviivojen laatimista ja täytäntöönpanoa. Sähkön ja kaasun sisämarkkinasäännöillä luodaan institutionaalinen rakenne verkkosääntöjen laadinnalle. Institutionaalista rakennetta on viime aikoina parannettu uusimalla sähkömarkkinoiden rakenne erityisesti asetuksella (EU) 2019/943, joka kuuluu ”Puhdasta energiaa kaikille eurooppalaisille” -säädöspakettiin (3). Energia-alan sääntelyviranomaisten yhteistyövirasto (’ACER’), siirtoverkonhaltijoiden eurooppalainen verkosto (’ENTSO’), jakeluverkonhaltijoiden eurooppalainen yhteistyöelin (’EU DSO -elin’) ja komissio tekevät tässä tiivistä yhteistyötä asiaankuuluvien sidosryhmien kanssa.

(2) Alat, joille verkkosäännöt voidaan laatia, vahvistetaan asetuksen (EU) 2019/943 59 artiklan 1 ja 2 kohdassa sekä asetuksen (EY) N:o 715/2009 8 artiklan 6 kohdassa. Komissio voi verkkosääntöjen lisäksi laatia omasta aloitteestaan myös suuntaviivoja. Alat, joille suuntaviivoja voidaan laatia, vahvistetaan asetuksen (EU) 2019/943 61 artiklan 2 kohdassa sekä asetuksen (EY) N:o 715/2009 23 artiklan 1 kohdassa. Asetuksen (EU) 2019/943 59 artiklan 3 kohdan ja asetuksen (EY) N:o 715/2009 6 artiklan 1 kohdan mukaan komissio vahvistaa ensin prioriteettiluettelot, joissa määritetään alat, joilla verkkosääntöjä on laadittava. Prioriteettiluettelot on vahvistettava sähköalalla kolmen vuoden välein ja kaasualalla vuosittain.

(3) Komissio on jo hyväksynyt sähköalan yhdenmukaistetut säännöt, jotka koskevat kapasiteetin jakamista ja ylikuormituksen hallintaa, tuottajien verkkoon liittämistä, kulutuksen verkkoon liittämistä, suurjännitteisiä tasasähköjärjestelmiä, pitkän aikavälin kapasiteetin jakamista, siirtoverkon käyttöä, hätätilassa ja käytönpalautuksessa sovellettavia vaatimuksia ja menettelyjä sekä sähköjärjestelmän tasehallintaa.

(4) Lisäksi on hyväksytty kaasualan yhdenmukaistetut säännöt, jotka koskevat ylikuormituksen hallintamenettelyjä, kapasiteetin jakamista, tasehallintaa, yhteentoimivuutta ja tiedonvaihtoa sekä kaasun yhdenmukaistettuja siirtotariffirakenteita.

(5) Kohdennetussa sidosryhmien kuulemisessa (4) enemmistö kannatti yhdenmukaistettujen sähköalan sääntöjen laatimista kyberturvallisuudesta ja kysyntäpuolen joustavuudesta. Kaasun osalta sidosryhmät kannattivat jo käynnistetyn työn priorisoimista ja korostivat verkkosääntöjen ja suuntaviivojen asianmukaisen ja hyvin koordinoidun täytäntöönpanon merkitystä.

(6) Sidosryhmien vastausten perusteella ja ottaen huomioon kyberturvallisuuteen liittyvät uudet haasteet sekä läpinäkyvien ja syrjimättömien joustavuusmarkkinoiden tarve sähköalan vuosien 2020–2023 prioriteettiluetteloon on sisällytetty sähköalan yhdenmukaistetut säännöt kyberturvallisuudesta ja kysyntäpuolen joustavuudesta.

(7) Tämän lisäksi sidosryhmien vastausten perusteella ja ottaen huomioon se, että kaasualan nykyisiä sääntöjä pannaan vielä täytäntöön, kaasualalle ei ole määritetty uusia aloja verkkosääntöjen ja suuntaviivojen laatimista varten vuonna 2020,

ON HYVÄKSYNYT TÄMÄN PÄÄTÖKSEN:

1 artikla Prioriteettiluetteloon yhdenmukaistettujen sääntöjen laatimista varten sähköalalla vuosiksi 2020–2023 kuuluvat a) alakohtaiset säännöt, jotka koskevat rajat ylittävien sähkönsiirtojen kyberturvallisuusnäkökohtia, kuten yhteisiä vähimmäisvaatimuksia, suunnittelua, seurantaa, raportointia ja kriisinhallintaa; b) kysyntäpuolen joustavuutta koskevat säännöt, kuten aggregointia, energian varastointia ja kysynnän rajoittamista koskevat säännöt.

2 artikla Kaasualalle ei määritetä uusia aloja verkkosääntöjen ja suuntaviivojen laatimista varten vuodeksi 2020.

3 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 14 päivänä lokakuuta 2020. Komission puolesta Ursula VON DER LEYEN Puheenjohtaja

(1) EUVL L 211, 14.8.2009, s. 36.

(2) EUVL L 158, 14.6.2019, s. 54.

(3) Communication from the Commission to the European Parliament, the Council, the European Economic and Social committee, the Committee of the Regions and the European Investment Bank Clean Energy For All Europeans (COM/2016/0860 final).

(4) Kuulemiseen saadut vastaukset ovat saatavilla osoitteessa https://ec.europa.eu/energy/consultations/consultation-establish-priority-list-network-codes_en.